Covid-19-virus raak ook Pro14-reeks | Netwerk24
24 Februarie 2020 22:15
Die Pro14-kragmeting wat die naweek tussen Zebre en die Ospreys in die Sergio Lanfranchi-stadion gespeel sou word, is uitgestel. Foto: Gallo Images
Die kragmeting tussen Zebre en die Ospreys in Parma en ook dié tussen Benetton en Ulster in Treviso sal nou op ’n ander tyd beslis word.
Dit is omdat daar reisbeperkings in verskeie dorpe in die Lombardy, Emilia-Romagna- en Veneto-streke in Italië geld weens die virus, wat vroeër as die koronavirus bekend gestaan het.
Dit is nie die eerste sportbyeenkomste in Italië wat weens die virus in die slag bly nie.
Verskeie sokkerwedstryde in die Serie A wat Sondag beslis sou word, sowel as ’n Sesnasies-rugbywedstryd tussen Italië en Skotland se vrouespanne is vroeër uitgestel.
In China is reeds meer as 2 200 mense weens die virus dood, met meer as 75 000 gevalle wat aangemeld is.
Volgens die verklaring ondersteun die Pro14 die voorkomende maatreëls wat ingestel is om die veiligheid van spelers en toeskouers te verseker.
Die beperkings in Italië sal tot 1 Maart geld. – Sportredaksie
Meer oor: Italië | Sport | Corona | Covid-19 | Virus | Uitgestel
Hokkievroue getoets vóór aankoms in SA